"Nu degeaba se spune că pisicile au 9 vieți": Misiune specială de salvare a pisoiului Miezu din Brașov
Un pisoi curios din Brașov, pe nume Miezu, a pus pe jar pompierii după ce a rămas blocat între zidurile a două case.
De data aceasta, curiozitatea nu l-a costat viața, iar Miezu a fost salvat cu succes și reunit cu stăpâna sa.
”Miezu, un pisoi curios să exploreze spațiul dintre 2 pereți. Însă, se pare că ieșirea nu a fost la fel de simplă, motănelul rămânând înțepenit între cele 2 ziduri.
Doar intervenția promptă și mâinile dibace ale colegilor noștri de la Detașamentul 2 de Pompieri Brașov au făcut ca pisoiul buclucaș să ajungă teafăr înapoi în brațele stăpânilor îngrijorați.
Doamna Mădălina, stăpâna lui Miezu, ne-a surprins plăcut aseară, scriindu-ne un mesaj de mulțumire, în care ne-a dezvăluit faptul că salvatorii brașoveni au dat dovadă de empatie, curaj și iubire față de necuvântătoare pe tot parcursul intervenției, acționând cu calm și blândețe pentru extragerea motanului”, a transmis ISU Brașov printr-un mesaj postat pe rețele de socializare.